b'\n_START_ARTICLE_\nJonas Lamauskas\n_START_SECTION_\nBiografija\n_START_PARAGRAPH_\nMok\xc4\x97si Kauno Juozo Gruod\xc5\xbeio muzikos mokykloje, 1964 m. baig\xc4\x97 Lietuvos valstybin\xc4\x99 konservatorij\xc4\x85, \xc4\xafgijo d\xc4\x97stytojo, orkestro artisto kvalifikacij\xc4\x85._NEWLINE_1964 m. paskirtas bendrojo fortepijono specialyb\xc4\x97s d\xc4\x97stytoju \xc5\xa0iauli\xc5\xb3 Kazio Preik\xc5\xa1o pedagoginiame institute. Kartu \xc4\x97m\xc4\x97si vadovauti instituto instrumentiniam ansambliui ir tais pa\xc4\x8diais metais prad\xc4\x97jo dirbti \xc5\xa0iauli\xc5\xb3 muzikos technikume fagoto specialyb\xc4\x97s d\xc4\x97stytoju. 1966-2005 m. \xc5\xa0iauli\xc5\xb3 muzikos technikumo, v\xc4\x97liau \xc5\xa0iauli\xc5\xb3 auk\xc5\xa1tesniosios muzikos mokyklos, (dab. \xc5\xa0iauli\xc5\xb3 konservatorija) direktorius. 1966-1989 m. \xc5\xa0iauli\xc5\xb3 miesto liaudies simfoninio orkestro meno vadovas ir dirigentas, 1989-1993 m. \xc5\xa0iauli\xc5\xb3 kamerinio orkestro meno vadovas ir dirigentas. 2000 m. drauge su grojan\xc4\x8diais d\xc4\x97stytojais suk\xc5\xabr\xc4\x97 \xc5\xa0iauli\xc5\xb3 konservatorijos kamerin\xc4\xaf orkestr\xc4\x85, jo meno vadovas ir dirigentas._NEWLINE_1990 m. inicijavo Vaik\xc5\xb3 muzikos mokyklos prie \xc5\xa0iauli\xc5\xb3 auk\xc5\xa1tesniosios muzikos mokyklos \xc4\xafk\xc5\xabrim\xc4\x85. Abiej\xc5\xb3 pakop\xc5\xb3 mokyklose dirbo tie patys d\xc4\x97stytojai, o Vaik\xc5\xb3 muzikos mokykl\xc4\x85 baig\xc4\x99 moksleiviai da\xc5\xbeniausiai t\xc4\x99s\xc4\x97 moksl\xc4\x85 \xc5\xa0iauli\xc5\xb3 konservatorijoje. 1999 m. kartu su kolegomis i\xc5\xa1leido knyg\xc4\x85 \xe2\x80\x9e\xc5\xa0iauli\xc5\xb3 konservatorija 1939-1999\xe2\x80\x9c. Pareng\xc4\x97 15 fagotist\xc5\xb3, 5 i\xc5\xa1 j\xc5\xb3 tapo \xc4\xafvairaus lygio konkurs\xc5\xb3 laureatais. Dirbdamas kameriniame ir simfoniniame orkestruose bei konservatorijoje pareng\xc4\x97 apie 400 instrumentalist\xc5\xb3, kurie yra garsi\xc5\xb3 Lietuvos muzikos kolektyv\xc5\xb3 atlik\xc4\x97jai, pedagogai, mokslininkai. Nuo 1964 m. aktyviai dalyvauja rengiant miesto ir Respublikos kult\xc5\xabros renginius: s\xc4\x85skryd\xc5\xbeius, festivalius, muzikos ir \xc5\xa1oki\xc5\xb3 \xc5\xa1ventes.\n_START_SECTION_\n\xc4\xaevertinimas\n_START_PARAGRAPH_\n1989 m. suteiktas Lietuvos nusipelniusio meno veik\xc4\x97jo garb\xc4\x97s vardas, apdovanotas daugeliu Lietuvos Respublikos \xc5\xa1vietimo ir mokslo bei Kult\xc5\xabros ministerij\xc5\xb3, \xc5\xa0iauli\xc5\xb3 apskrities, \xc5\xa0iauli\xc5\xb3 miesto garb\xc4\x97s, pad\xc4\x97kos ra\xc5\xa1tais. \xc5\xa0iauli\xc5\xb3 miesto savivaldyb\xc4\x97s tarybos 2005 m. rugs\xc4\x97jo 8 d. sprendimu Nr. T-293 suteiktas \xc5\xa0iauli\xc5\xb3 Garb\xc4\x97s pilie\xc4\x8dio vardas.'